U Europi - snijeg i led, a nad Atlantikom - rekordna 27. imenovana oluja
Tropska oluja Zeta vjerojatno će ojačati u nekoliko slijedećih dana, ali, prema meteorolozima, neće stići do kopna
Snijeg, ledena kiša, jaki vjetrovi i rekordno niske temperature u Europi uzimaju danak u životima i otežavaju promet diljem kontinenta. Izvješćuje se i do 25 smrtnih slučajeva, u najvećem broju kod beskućnika. U prometnim nesrećama brojni su ljudi ozlijeđeni, a zatvorene su i neke od glavnih prometnica. U dijelovima Austrije i Švedske, građani su jučer ostali bez struje. A, na Atlantiku, ovogodišnja sezona uragana postala je dulja za mjesec dana, nastankom tropske oluje Zeta. Premda će vjerojatno ojačati u slijedećih nekoliko dana, ova oluja, prema američkim meteorolozima, neće doći do kopna. Ove je godine nad Atlantikom nastalo rekordnih 27 imenovanih oluja, od čega – isto tako rekordnih! – 14 uragana. Tri su dostigla jačinu Kategorije pet, a jedan od njih – Katrina – izazvao je pogibiju više od 1300 ljudi na američkoj obali Meksičkog zaljeva. Neki stručnjaci vjeruju da ovogodišnji intenzitet oluja obilježava početak prirodnog ciklusa, koji traje oko jednog desetljeća. Drugi, međutim, tvrde da se radi o posljedici globalnog zatopljavanja, te da će takav intenzitet ostati i nadalje.